Heyfengur á Vesturlandi er minni en í fyrra og er greinilegt að þurrkarnir í sumar hafa haft sitt að segja . Skessuhorn náði sambandi við Eirík Blöndal , framkvæmdastjóra Búnaðarsamtaka Vesturlands , þar sem hann var að gera við hrútagirðingu . Hann sagði að heyskapur hefði gengið vel og almennt séð væri það hey sem náðst hefði mjög gott , en heilt yfir væri það í minna lagi á Vesturlandi og Vestfjörðum . „ Þetta er greinilega langvarandi þurrkum að kenna . Það rigndi svo seint að almennt séð kom ekki mikil há . Þó fengu þeir sem slógu fyrst ágætis há . “ Eiríkur segir að þrátt fyrir minni heyfeng almennt séð þá sé ástandið misjafnt eftir bæjum . Sumir hafi jafnvel fengið meira en í fyrra . „ Þeir sem eru með heldur votlendari tún og báru snemma á fengu sumir meiri hey en í fyrra . En einhverjir þurfa að gera ráðstafnir með að útvega sér viðbótarhey . “ Eiríkur segir að ekki sé hægt að kalla þetta áfall eða segja að það stefni í óefni . „ Það er nú einu sinni tilvera bænda að laga sig að aðstæðum hverju sinni og þeir munu gera það nú sem áður . “